google/wiki40b huggingface dataset:
Δισιλάνιο

«Μητρικό» και «θυγατρικά» δισιλάνια

Ο όρος δισιλάνιο μπορεί, ακόμη να αναφέρεται, όχι μόνο στη «μητρική» ένωση, αλλά και σε άλλες «θυγατρικές» ενώσεις με γενικό τύπο Si₂R₆, όπου τα R, τα οποία δεν είναι αναγκαστικά τα ίδια, μπορεί να είναι υδρογόνο, αλογόνο, ή μονοσθενείς ανόργανες και οργανικές ρίζες. Επίσης δύο ή τρία R μπορεί να αντικατασταθούν από μια δισθενή ή τρισθενή ρίζα, αντιστοίχως, σχηματίζοντας έτσι και ετεροκυκλικά δισιλάνια.

Ιστορία

Ταυτοποιήθηκε για πρώτη φορά το 1902 από τους Χένρι Μόιζαν (Henri Moissan) και Σάμουελ Σμάιλς (Samuel Smiles). Οι επιστήμονες αυτοί ανέφεραν ότι το δισιλάνιο είναι ανάμεσα στα προϊόντα που σχηματίζονται με επίδραση διαλυμάτων οξέων σε (διάφορα) πυριτιούχα μέταλλα. Παρόλο που αυτές οι αντιδράσεις είχαν προηγουμένως ερευνηθεί από τους Φρέντριχ Βόχλερ (Friedrich Woehler) και Χάινριχ Μπουφφ (Heinrich Buff), κατά τη χρονική περίοδο 1857 - 1858, οι Χένρι Μόιζαν και Σάμουελ Σμάιλς ήταν οι πρώτοι που ταυτοποίησαν ειδικότερα το δισιλάνιο. Το ανέφεραν όμως ως «σιλικοαιθάνιο» (silicoethane). Ανώτερα μέλη της ομόλογης σειράς με γενικό τύπο SiₙH₂ₙ₊₂ σχηματίστηκαν (επίσης) με τέτοιες αντιδράσεις και ακολούθως ταυτοποιήθηκαν από τους Καρλ Σομιέσκυ (Carl Somiesky) και Άλφερντ Στοκ (Alfred Stock).
Κάρλος Μορένο

Προσωπική ζωή

Γεννήθηκε το 1938 στην Λα Πλάτα και σπούδασε υποκριτική.
Από το 1968 ως το 2012, έπαιξε σε 20 ταινίες και 29 τηλεοπτικές σειρές.

Ο ρόλος του σαν κύριος Λουτσέρο

Το 1997, με την δημοφιλή σειρά Οι Ατρόμητοι (Cebollitas), έκανε διεθνή επιτυχία σαν το ρόλο του προπονητή των παιδιών, δηλαδή του κυρίου Ρόκι Χαβιέρ Λουτσέρο (Rocky Lucero).
Από αυτόν ακριβώς το ρόλο, ο Κάρλος Μορένο, έγινε διεθνώς γνωστός, μιας και Οι Ατρόμητοι, προβλήθηκαν σε πολλές χώρες και ειδικά στην Αργεντινή, αλλά και στην Ελλάδα και μάλιστα σε πολλές επαναλήψεις.

Θάνατος

Ο Κάρλος Μορένο το Σεπτέμβριο του 2013, υπέστη την πρώτη καρδιακή προσβολή, όχι τόσο σοβαρή. Ενώ τον Μάρτιο του 2014, υπέστη μια δεύτερη, αυτή τη φορά πιο σοβαρή. Έφυγε από τη ζωή, σε ηλικία μόλις 75 χρόνων στις 9 Μαρτίου 2014 και κηδεύτηκε στο νεκροταφείο του Μπουένος Άιρες, παρουσία πολύ κόσμου.
Βαρλαάμ Αβανέσοφ

Βιογραφία

Ο Αβανέσοφ γεννήθηκε το 1884, στο Κιαρσκ. Συμμετείχε στο επαναστατικό κίνημα του 1900 και ανήκε από το 1903, στο ρωσικό σοσιαλδημοκρατικό εργατικό κόμμα, μέχρι το 1914, που εντάχθηκε στις δυνάμεις των μπολσεβίκων. Με το πέρας της επανάστασης, έγινε μέλος, τον Φεβρουάριο (1914), του προεδρείου των Σοβιέτ της Μόσχας. Ακολούθως, τον Οκτώβρη ου 1917, εκλέχτηκε μέλος της Πολεμικής Επαναστατικής Επιτροπής του Πέτρογκαρντ. Για την επόμενη διετία (1917-1919) θα είναι στέλεχος της Πανρωσικής Κεντρικής Εκτελεστικής Επιτροπής καθώς και γραμματέας της. Κατόπιν, με την εμφάνιση των λευκοφρουρών, συνέχισε τη δράση του, ως μέλος της επιτροπής, που είχε ως στόχο την άμυνα της Μόσχας.
BBC Sussex

BBC Radio Brighton (1968-1983)

Το BBC Radio Brighton ήταν από τους πρώτους ραδιοφωνικούς σταθμούς του BBC Local Radio, ο οποίος ξεκίνησε να εκπέμπει στα τέλη της δεκαετίας του 1960. Ο σταθμός ξεκίνησε να εκπέμπει στις 14 Φεβρουαρίου του 1968 στην συχνότητα 88.1 MHz. Αργότερα εξέπεμπε και στα μεσαία κύματα και στους 95.3 MHz.
Τα πρώτα χρόνια ο σταθμός εξέπεμπε λίγες ώρες την ημέρα, αλλά από τα μέσα τις δεκαετίας του 1970 ο σταθμός εξέπεμπε 24 ώρες το 24ωρο.

BBC Radio Sussex (1983-1994)

Στις 22 Οκτωβρίου του 1983 ο σταθμός μετονομάστηκε σε BBC Radio Sussex, καθώς οι ραδιοφωνικοί σταθμοί του BBC Local Radio εξέπεμπαν πλέον σε ολόκληρη την κομητεία και όχι μόνο σε μία πόλη. Έτσι ο σταθμός πήρε το όνομα της κομητείας στην οποία βρίσκεται, το Σάσσεξ.

BBC Sussex (2009-σήμερα)

Τον Μάρτιο του 2009, ο σταθμός μετονομάστηκε σε BBC Sussex. Το BBC Sussex και το BBC Surrey συνεχίζουν να ενεργούν σαν ένας σταθμός, χωρίς αλλαγές στη διοίκηση.
Νεφέλωμα της Ροζέτας

Το νεφέλωμα της Ροζέτας ή του Ρόδακα (γνωστό και ως Caldwell 49) είναι μεγάλη περιοχή ΗΙΙ (μορφή νεφελώματος) στον αστερισμό Μονόκερως. Απέχει από τη Γη περίπου 5.000 - 5.200 έτη φωτός και έχει διάμετρο περίπου 130 έτη φωτός. Η μάζα του υπολογίζεται σε περίπου 10.000 ηλιακές μάζες. Το ανοικτό σμήνος NGC 2244 σχετίζεται με το νεφέλωμα. Η ακτινοβολία από τα μέλη του σμήνους απορροφάται από τα αέρια του, τα οποία στη συνέχεια ιονίζονται και εκπέμπουν την επιπλέον ενέργεια με τη μορφή ακτινοβολίας. Οι ισχυροί αστρικοί άνεμοι του μελών του σμήνους έχουν σχηματίσει μια κοιλότητα στο κέντρο του νεφελώματος. Το νεφέλωμα έχει τους ακόλουθους αριθμούς NGC: 2237 (ο οποίος συχνά χρησιμοποιείται για όλο το νεφέλωμα), 2238, 2239 και 2246, ο καθένας αντιστοιχεί σε διαφορετικό τμήμα του νεφελώματος.
Το κεντρικό σμήνος ανακάλυψε ο Τζον Φλάμστηντ το 1690, και στη συνέχεια ξανά από τον Ουίλιαμ Χέρσελ. Η νεφελότητα ανακαλύφθηκε από τους Τζον Χέρσελ, Μαρθ και Λιούις. Ο Έντουαρντ Έμερσον Μπάρναρντ το φωτογράφησε τη δεκαετία του 1890. Το νεφέλωμα έχει φαινόμενη διάμετρο τρεις φορές μεγαλύτερη από τη Πανσέληνο και σε ουρανούς με φωτορύπανση απαιτείται η χρήση φίλτου UHC για να γίνει ορατό. Είναι δημοφιλής στόχος για αστροφωτογράφηση, καθώς φαίνεται πολύ πιο εντυπωσιακό απ'ότι με το μάτι.
Μιχαήλ Κοτσονόπουλος

Βιογραφικά στοιχεία

Η καταγωγή του ήταν από την Τριπολιτσά. Πολέμησε στην πολιορκία της ιδιαίτερης πατρίδας του. Έπειτα πήγε στην πολιορκία του Ναυπλίου πριν από την εισβολή του Δράμαλη, έχοντας μικρό σώμα στρατιωτών. Μετά την εισβολή του Δράμαλη, όλοι οι Τριπολιτσιώτες εξεστράτευσαν κατά την θέση Πόρτες και Νιοχωράκι.
Τον βρήκε ο Κολοκοτρώνης όταν περνούσε από τις Καρυές και το Νιοχωράκι, και ο Κοτσονόπουλος έδειξε στον αρχηγό την θέση που ήταν οι στρατιώτες, και εκείνος τους οδήγησε να πάνε στον στρατηγό Πλαπούτα στο Σχοινοχώρι. Από κει ο Κολοκοτρώνης έστειλε πίσω τον Βάρβογλη για τροφές. Ο Κοτσονόπουλος ακολούθησε τον Πλαπούτα μέχρι της πτώσης του Ναυπλίου.
Μονή Προυσού

Παράδοση

Κατά την παράδοση το όνομα της Μονής οφείλεται στη θαυματουργή εικόνα της «Παναγίας Προυσιώτισσας».
Η εικόνα αυτή κατάγεται από την Προύσα της Μικράς Ασίας και εικάζεται ότι είναι έργο του Ευαγγελιστή Λουκά.
Η Μονή στην Προύσα ιδρύθηκε τον 9ο αιώνα. Την εποχή εκείνη αυτοκράτορας του Βυζαντίου ήταν ο Θεόφιλος (829-842), ο οποίος ήταν εικονομάχος. Η εικόνα της Παναγίας βρισκόταν σε ναό της Προύσας, αλλά υπό τον φόβο ότι θα καταστραφεί βάσει διατάγματος του αυτοκράτορα, φυγαδεύτηκε στη Στερεά Ελλάδα. 
Η παράδοση συνδέει το καταφύγιο της εικόνας, τη σημερινή τοποθεσία της Μονής, με θαύματα που συνέβησαν κατά τη μεταφορά της εικόνας εκεί. Ο νέος που τη μετέφερε, μαζί με κάποιον υπηρέτη του, αποφάσισαν να ιδρύσουν μοναστήρι στο σημείο αυτό καθώς διαπίστωσαν ότι ήταν αδύνατο να μετακινήσουν την εικόνα από εκεί. Οι ίδιοι έγιναν οι πρώτοι μοναχοί, με τα ονόματα Διονύσιος και Τιμόθεος.

Αξιοθέατα

Η Ιερά Μονή Προυσσού είναι ένα από τα λίγα μοναστήρια που σώζονται στην Ευρυτανία. Το καθολικό της είναι ενδιαφέρων ναΐσκος, σταυροειδής με τρούλο. Στα δυτικά του, στη ρίζα του βράχου, υπάρχει κρύπτη διαμορφωμένη σε παρεκκλήσι. Οι σήμερα σωζόμενες τοιχογραφίες φιλοτεχνήθηκαν γύρω στο 1785. Μέσα στην κρύπτη διασώζονται στην εξωτερική πλευρά τοιχογραφίες του 13ου αιώνα, ενώ εσωτερικά υπάρχουν δύο στρώματα, από τα οποία το ένα χρονολογείται στα 1518. Πολύ αξιόλογο είναι και το ξυλόγλυπτο τέμπλο της κρύπτης, που χρονολογείται στα 1810.
Το Σκευοφυλακίου της Μονής περιέχει πλήθος πολύτιμων χειρόγραφων Κωδίκων, εικόνες, ιερά σκεύη, λειψανοθήκες και βιβλία. Στη Μονή λειτουργεί ενδιαφέρον μουσείο με μέρος των θησαυρών, όπως εικόνες από το 15ο και 16ο αιώνα, ιερά άμφια, αργυρά και χρυσά δισκοπότηρα, χειρόγραφοι κώδικες, τυπογραφημένα βιβλία και το σπαθί του Καραϊσκάκη.
Έξω από τη Μονή υπάρχουν δύο κάστρα αριστερά και δεξιά, οι «πύργοι του Καραϊσκάκη». Υπάρχει επίσης εκκλησάκι των Αγίων Πάντων, που κτίστηκε το 1754. Τέλος, σώζεται, πλήρως αναστηλωμένο το κτήριο που στέγασε επί τουρκοκρατίας τη «Σχολή Ελληνικών Γραμμάτων» που λειτούργησε στη Μονή.
Β΄ κατηγορία ποδοσφαίρου ανδρών Κύπρου 2006-07

Σύστημα διεξαγωγής

Στο πρωτάθλημα της Β΄ κατηγορίας 2006-07 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι τρεις πρώτες ομάδες προβιβάστηκαν στο πρωτάθλημα Α΄ κατηγορίας 2007-08. Οι τρεις τελευταίες ομάδες υποβιβάστηκαν στο πρωτάθλημα Γ΄ κατηγορίας 2007-08.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Αρεταίος ο Καππαδόκης

Διαγνωστική μέθοδος

Εις τα βιβλία του ο Αρεταίος επιδεικνύει σημαντική ακρίβεια στη λεπτομερή παράθεση των συμπτωμάτων και παρότι Ιπποκρατικός δεν δίστασε να αντιπαρατεθεί στον Ιπποκράτη σε ζητήματα διάγνωσης ή θεραπείας, όταν τα θεωρούσε επιβλαβή. Έδινε ιδιαίτερη σημασία στη ζωτικότητα του οργανισμού στη φύση. Για τη κλινική του πείρα και την εκτεταμένη περιγραφή των νόσων που πραγματεύτηκε κατατάσσεται αμέσως μετά τον Ιπποκράτη στην ιστορία της Ιατρικής.
Γενικά θεωρείται ότι συγκεταλέγεται ανάμεσα στους λίγους ιατρούς από την εποχή του Ιπποκράτη, που δεν προσκολλήθηκαν σε προκαταλήψεις αλλά χρησιμοποίησαν την άμεση εμπειρία στην διαγνωστική τους μέθοδο. Ο Αρεταίος κατατάσσεται από ορισμένους συγγραφείς στους Πνευματικούς ή Πνευματιστές καθώς διατήρησε τις δοξασίες της συγκεκριμένης σχολής. Ωστόσο, άλλοι συστηματικοί συγγραφείς θεωρούν ότι η θέση του βρίσκεται στην Εκλεκτική σχολή. Ορισμένες από τις νόσους τις οποίες πραγματεύεται στα συγγράμματά του είναι η επιληψία, ο τέτανος, η πλευρίτις, διάφορα έλκη, η πνευμονία, η συγκοπή, η χολέρα, το άσθμα, ο ίκτερος, και η αρθρίτιδα, ενώ θεωρείται από τους πρώτους που περιέγραψαν τον διαβήτη και την κοιλιοκάκη.
Σχολή Επιστήμης Φυσικής Αγωγής και Αθλητισμού Α.Π.Θ.

Ιστορία

Ιδρύθηκε τον Ιούνιο του 2013 βάσει του ΠΔ 98/2013 του Υπουργείου Παιδείας και Θρησκευμάτων και αποτελείται από τα δυο ΤΕΦΑΑ σε Θεσσαλονίκη και Σέρρες.

Προσωπικό

Στα 2 τμήματα της Σχολής φοιτούν περίπου 4700 φοιτητές. Το Διδακτικό και Ερευνητικό Προσωπικό (Δ.Ε.Π.) της σχολής είναι περίπου 30 άτομα (Καθηγητές, Αναπληρωτές Καθηγητές, Επίκουροι Καθηγητές, Λέκτορες) στο ΤΕΦΑΑ Σερρών και περίπου 50 άτομα στο ΤΕΦΑΑ Θεσσαλονίκης. Επίσης το έργο των Καθηγητών συνεπικουρούν 25 περίπου Επιστημονικοί Συνεργάτες τις Σχολής. Τέλος άλλα 10 άτομα περίπου απασχολούνται ως διοικητικοί υπάλληλοι.

Εγκαταστάσεις

Η διοίκηση της Σχολής Επιστήμης Φυσικής Αγωγής και Αθλητισμού (ΣΕΦΑΑ) στεγάζεται στον 1ο όροφο του νέου (γυάλινου) κτιριού στην Θέρμη Θεσσαλονίκης. Το Τμήμα Επιστήμης Φυσικής Αγωγής και Αθλητισμού (ΤΕΦΑΑ) Θεσσαλονίκης στεγάζεται στις νέες εγκαταστάσεις του ΑΠΘ στην Θέρμη Θεσσαλονίκης. Το Τμήμα Επιστήμης Φυσικής Αγωγής και Αθλητισμού (ΤΕΦΑΑ) Σερρών στεγάζεται στις νέες εγκατάστάσεις του ΑΠΘ στον Άγιο Ιωάννη Σερρών.

Σπουδές

Τα 2 Τμήματα της Σχολής παρέχουν την δυνατότητα προπτυχιακών καθώς και μεταπτυχιακών σπουδών. Ειδικότερα, οι προπτυχιακές σπουδές έχουν διάρκεια τεσσάρων ετών (8 εξάμηνα) και οι μεταπτυχιακές σπουδές δυο έτη (4 εξάμηνα) στο ΤΕΦΑΑ Σερρών και ενάμισι έτος (3 εξάμηνα) στο ΤΕΦΑΑ Θεσσαλονίκης.
Κύπελλο Κύπρου ποδοσφαίρου γυναικών 2018-19

Σύστημα διεξαγωγής

Στο κύπελλο Κύπρου 2018-19 είχαν δικαίωμα συμμετοχής οι 9 ομάδες του Παγκύπριου πρωταθλήματος 2018-19.
Διεξήχθη σε 4 γύρους. Στον Α΄ γύρο και στα προημιτελικά έγιναν μονοί αγώνες στην έδρα της ομάδας που κληρώθηκε ως γηπεδούχος. Προκρινόταν η ομάδα που είχε πετύχει τον μεγαλύτερο αριθμό τερμάτων. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να είναι ισόπαλο, τότε εκτελούνταν πέναλτι.
Η ημιτελική φάση και ο τελικός διεξήχθησαν με τη μορφή Final Four. Το Final Four διεξήχθη στην Ελεύθερη Επαρχία Αμμοχώστου. Προκρινόταν η ομάδα που είχε πετύχει τον μεγαλύτερο αριθμό τερμάτων. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να είναι ισόπαλο, τότε εκτελούνταν πέναλτι.

Final Four

Το Final Four διεξήχθη στις 10-12 Μαΐου 2019 στην Αγία Νάπα και στη Σωτήρα.

Μικρός τελικός

Στον μικρό τελικό συμμετείχαν οι ομάδες που αποκλείστηκαν από την ημιτελική φάση, δηλαδή οι Apollon Ladies FC και η Λευκοθέα Λατσιών. Ο αγώνας διεξήχθη στις 12 Μαΐου 2019 στο Δημοτικό Στάδιο Αγίας Νάπας στην Αγία Νάπα. Νικήτριες ήταν οι Apollon Ladies FC με σκορ 4-0.
Γκόριτσε (Μπρτσκο)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το χωριό ευρίσκεται επί της συμβολής των ποταμών Τίνγια και Σάβα (παραποτάμου του Δούναβη).

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Βιέδμα (ηφαίστειο)

Το Βιέδμα (ισπανικά: Viedma, ισπανική  προφορά ΔΦΑ: [ˈbjeðma]) είναι ηφαίστειο που βρίσκεται κάτω από τον πάγο του νότιου πεδίου του πάγου της Παταγονίας, μια περιοχή που αμφισβητείται μεταξύ της Αργεντινής και της Χιλής. Η έκρηξη του 1988 απόθεσε τέφρα και ελαφρόπετρα στο πεδίο πάγου και παρήγαγε μια ροή λάσπης που έφθασε στη Λίμνη Βιέδμα. Το ηφαίστειο έχει ύψος περίπου 1.500 μέτρα και αποτελείται από τέσσερις καλντέρες διαμέτρου από 1,5 μέχρι 4 χιλιόμετρα.
1948 Καμπάλα

Φυσικά χαρακτηριστικά

O φασματικός τύπος της Καμπάλα είναι S (λιθώδης). Τα υπόλοιπα φυσικά χαρακτηριστικά της είναι άγνωστα.
Πύθια

Τα Πύθια ήταν εορταστικά αγωνίσματα της αρχαίας Ελλάδας που γίνονταν στους Δελφούς και εν μέρει στο Κρισαίο πεδίο, προς τιμή του θεού Απόλλωνα. Είχαν πανελλήνια εμβέλεια και αποτελούσαν την πιο σημαντική εκδήλωση μετά τους Ολυμπιακούς Αγώνες. Περιελάμβαναν μουσικούς και αθλητικούς αγώνες.

Ιστορική αναδρομή

Σύμφωνα με την μυθολογία, ο θεσμός των Πυθίων ιδρύθηκε από τον ίδιο τον Απόλλωνα, όταν αυτός νίκησε τον δράκο Πύθωνα. Στην αρχή διοργανώνονταν κάθε οκτώ χρόνια και περιλάμβαναν αποκλειστικά μουσικούς αγώνες. Με την πάροδο των ετών καθιερώθηκαν στο πρόγραμμα και αθλητικοί αγώνες ενώ μετά τον πρώτο Ιερό Πόλεμο (συγκεκριμένα από το 582 π.Χ. και έπειτα) διεξάγονταν κάθε τέσσερα χρόνια. Οι Ολυμπιακοί αγώνες διοργανώνονταν με την πρώτη πανσέληνο του θερινού ηλιοστασίου, ενώ τα Πύθια ακολουθούσαν το καλοκαίρι μετά από την πάροδο τριών ετών.

Τελετουργικό της διοργάνωσης

Ο θεσμός των Πυθίων ήταν σεβαστός σε όλη την Ελλάδα, αφού από όλες τις πόλεις έφταναν αθλητές που εκπροσωπούσαν την πατρίδα τους, και θεατές που ήθελαν να θαυμάσουν τους αγώνες.Οι προετοιμασίες για τους αγώνες ξεκινούσαν έξι μήνες πριν. Εννέα πολίτες των Δελφών, οι Θεωροί, επισκέπτονταν τις ελληνικές πόλεις για να ανακοινώσουν την έναρξη των αγώνων, προσκαλώντας αθλητές, και για να κηρύξουν την Ιερομηνία, την περίοδο της Ιερής Εκεχειρίας που θα διαρκούσε τρεις μήνες.  
Σε περίπτωση που μια πόλη εμπλεκόταν σε πόλεμο ή βιαιοπραγίες κατά τη διάρκεια της εκεχειρίας, της απαγορευόταν η είσοδος στο Ιερό και στο Μαντείο, αλλά και η συμμετοχή πολιτών της στους αγώνες. Την ευθύνη για την εποπτεία της οργάνωσης των αγώνων είχαν οι ιερομνήμονες. το ακριβές όμως πρόγραμμα αλλά και η διάρκεια των αγώνων δεν είναι γνωστά. Κατά την έναρξη πραγματοποιούνταν κάποιες ιεροτελεστίες, που ενδεχομένως διαρκούσαν τρεις μέρες, στη συνέχεια διεξάγονταν οι μουσικοί αγώνες και τέλος οι λεγόμενοι γυμνικοί αγώνες στους οποίους συμμετείχαν άνδρες αλλά και παιδιά. Πραγματοποιούνταν επίσης και ιππικοί αγώνες, αρχικά στο Κρισαίο πεδίο και από το 450 π.Χ. και έπειτα στο στάδιο, μαζί με τα υπόλοιπα αγωνίσματα. Δικαίωμα συμμετοχής είχε κάθε Έλληνας που είχε γεννηθεί ελεύθερος, ενώ οι «Βάρβαροι» και αυτοί που είχαν πέσει σε σοβαρό αμάρτημα ή είχαν χάσει τα πολιτικά τους δικαιώματα αποκλείονταν από τους αγώνες. Τα βραβεία ήταν τιμητικά, και συγκεκριμένα ένα στεφάνι φτιαγμένο από δάφνη ή φοίνικα. Παράλληλα, τα ονόματα των νικητών γράφονταν σε πίνακες. Ο βοιωτός ποιητής Πίνδαρος, γνωστός για τα Επινίκιά του, τους ύμνους δηλαδή προς τους νικητές των μεγάλων αθλητικών διοργανώσεων της ύστερης αρχαϊκής και της πρώιμης κλασικής εποχής, συνέθεσε 12 συνολικά Πυθιόνικους, που μας διαφωτίζουν κάπως για το περιεχόμενο και τις τελετουργίες των αγώνων. 
Ο θεσμός των Πυθίων μετονομάστηκε κατά την ρωμαιοκρατία σε Πύθια-Ρωμαία ενώ καταργήθηκαν οριστικά το 394 μ.Χ. από τον αυτοκράτορα Μέγα Θεοδόσιο.
Φρέντερικ Μπάλανταϊν

Βιογραφία

Γεννήθηκε στις 5 Ιουλίου του 1936 και είναι τιμημένος με το Τάγμα του Αγίου Μιχαήλ και του Αγίου Γεωργίου (GCMG). Τον Νοέμβριο του 2002 χρίστηκε Ιππότης (Σερ) από τη Βασίλισσα Ελισάβετ Β΄.
Ο Μπάλλανταϊν αντικατέστησε τη Μόνικα Ντέικον, η οποία είχε οριστεί προσωρινά στο αξίωμα του Γενικού Κυβερνήτη όταν απεβίωσε ο Τσαρλς Άντρομπας.
Εφιάλτης ο Αθηναίος

Βιογραφικά στοιχεία

Η βιογραφία του είναι ελάχιστα γνωστή, ωστόσο παραδίδεται πως ήταν φτωχός, δίκαιος και αδιάφθορος. Χαρακτηριστικό είναι το ακόλουθο περιστατικό που αναφέρεται σε αυτόν. Κάποτε οι φίλοι του θέλησαν να του δώσουν δέκα τάλαντα, εκείνος όμως δεν τα δέχθηκε, με το εξής επιχείρημα: «αυτά θα με αναγκάσουν, επειδή θα σας ντρέπομαι, να αποκρύψω κάτι από τα δίκαια. Επειδή όμως ούτε θέλω να σας ντρέπομαι, ούτε να σας χαρίζομαι, θα σας φανώ δυσάρεστος». Ακόμη, όταν κάποτε ένας στρατηγός τον κατηγόρησε ως φτωχό, αποκρίθηκε: «γιατί όμως δεν ανέφερες και το άλλο, ότι δηλαδή είμαι δίκαιος;».  Ανήκε στην προοδευτική πολιτική παράταξη των δημοκρατικών, την αρχηγία της οποίας ανέλαβε μετά τον εξοστρακισμό του Θεμιστοκλή το 471 π.Χ., και αντιπολιτευόταν τον προβεβλημένο πολιτικό Κίμωνα, εκπρόσωπο της αριστοκρατικής παράταξης. Αγωνίστηκε για τον περιορισμό της εξουσίας του αριστοκρατικού σώματος του Αρείου Πάγου. Κυριότερη πηγή για τις μεταρρυθμίσεις του είναι η Αθηναίων πολιτεία του Αριστοτέλη.
Ο Εφιάλτης ξεκίνησε δικαστικές διώξεις εναντίον μελών του Αρείου Πάγου επικρίνοντας τη διαφθορά τους και πέτυχε έτσι τη μείωση του γοήτρου του στην αθηναϊκή κοινωνία. Το 462/61 π.Χ. εκμεταλλεύτηκε την απουσία του Κίμωνα στη Μεσσηνία κατά τον Γ΄ Μεσσηνιακό Πόλεμο(469-463π.Χ) και πέτυχε να περάσει νόμο στην εκκλησία του δήμου, που αφαιρούσε πολλές εκτελεστικές και δικαστικές αρμοδιότητες από τον Άρειο Πάγο. Την επικράτηση της αντιλακωνικής δημοκρατικής παράταξης βοήθησε η αποτυχημένη, λόγω της Σπαρτιατικής καχυποψίας, εξέλιξη της αθηναϊκής βοήθειας προς τη Σπάρτη υπό την ηγεσία του Κίμωνα. Οι Σπαρτιάτες απέπεμψαν με προσβλητικό τρόπο από την Ιθώμη την αθηναϊκή δύναμη, που οι ίδιοι είχαν καλέσει για βοήθεια εναντίον των επαναστατημένων ειλώτων. Οι Αθηναίοι αντέδρασαν συμμαχώντας με το Άργος, τον προαιώνιο εχθρό της Σπάρτης, και στράφηκαν εναντίον του Κίμωνα, που είχε υποστηρίξει ένθερμα την αποστολή βοήθειας. Οι δημοκρατικοί, με τον Εφιάλτη και τον Περικλή, ανέκτησαν το κύρος τους στο δήμο και έστρεψαν την πόλη προς την πολιτική της σύγκρουσης με τη Σπάρτη και της ηγεμονίας επί των άλλων πόλεων στα πλαίσια της Αθηναϊκής Συμμαχίας.
Αργύριος Φ. Φιλιππίδης

Βιογραφικά στοιχεία

Γεννήθηκε στις Μηλιές του Πηλίου και καταγόταν από εύπορη και πολύκλαδη οικογένεια της περιοχής. Ασχολήθηκε με τα κοινά εκλεγόμενος δήμαρχος Μηλέων κατά τις περιόδους 1891 - 1895 και 1903 - 1907. Από την θέση αυτή συνέβαλε σημαντικά στην επέκταση της σιδηροδρομικής γραμμής από τα Λεχώνια στις Μηλιές.
Εξελέγη βουλευτής Βόλου στις εκλογές του 1899
Fear No Evil

Τραγούδια

1. Fear No Evil (Bowcott, Grimmet) - 3:59

2. Never Coming Back (Bowcott, Grimmet) - 3:32

3. Lord of Darkness (Your Living Hell) (Bowcott, Grimmet) - 2:59

4. Matter of Time (Bowcott, Grimmet) - 4:14

5. Rock and Roll Tonight (Bowcott, Grimmet) - 4:03

6. Let the Thunder Roar (Bowcott, Grimmet) - 4:05

7. Lay It on the Line (Bowcott, Grimmet) - 4:08

8. Fight for the Last (Bowcott, Grimmet) - 2:59

9. Final Scream (Bowcott, Grimmet) - 5:28
Παγκύπριο Πρωτάθλημα Στίβου 1896

Ιστορικό

Οι Α' Παγκύπριοι Αγώνες Στίβου διοργανώθηκαν το 1896 από τον Γ. Σ. «Τα Ολύμπια», που ιδρύθηκε το 1892 και τον Γ. Σ. «Τα Παγκύπρια» Λευκωσίας που ιδρύθηκε το 1894. Οι δύο σύλλογοι αυτοί ιδρύθηκαν για να οργανώσουν την διεξαγωγή των αγώνων στίβου στην Κύπρο, ύστερα από απαγόρευση που είχαν από τους Άγγλους, στο να μην πραγματοποιούνται αθλητικές εκδηλώσεις τις βραδινές ώρες. Οι σύλλογοι αυτοί δημιούργησαν τους αγωνιστικούς χώρους στους οποίους έκαναν προετοιμασία οι αθλητές τους και μαζί με αθλητές της Πάφου και της Λάρνακας οι οποίοι ίδρυσαν τους συλλόγους Γ. Σ. «Ο Κόροιβος» Πάφου και Γ.Σ. «Ο Ζήνων» Λάρνακας, το 1896 οργάνωσαν τους πρώτους Παγκύπριους αγώνες.
Οι αγώνες διεξήχθησαν επί δημαρχίας του Δημοσθένη Χατζηπαύλου, σε δύο ημέρες, στις 8 και 9 Φεβρουαρίου του 1896, στην χωράφα του Χρυσοστομίδη, όπου αργότερα δημιουργήθηκε ο Δημόσιος Κήπος Λεμεσού και αποτελούνταν από έντεκα αγωνίσματα ανδρών. Συμμετείχαν δύο σύλλογοι και πρωταθλήτρια ομάδα αναδείχθηκε ο Γ. Σ. «Τα Ολύμπια» ανάλογα με τις νίκες του. Από τους αγώνες αυτούς επιλέχθηκαν οι αθλητές Αναστάσιος Ανδρέου, της Ολύμπιας Λεμεσού και Χαράλαμπος Νικολαΐδης, από τα Παγκύπρια Λευκωσίας για να ενισχύσουν την Ολυμπιακή ομάδα της Ελλάδας στους πρώτους Ολυμπιακούς αγώνες της Αθήνας το 1896.
Την ίδια χρονία, οι αθλητές αυτοί επίσης αντιπροσώπευσαν την Κύπρο στους Α' Πανελλήνιους αγώνες που έλαβαν τόπο μεταξύ 9–10 Μαρτίου στο Παναθηναϊκό Στάδιο της Αθήνας. Επίσης, στην υπόλοιπη Ευρώπη διοργανώθηκαν για πρώτη φορά τα εθνικά πρωταθλήματα της Νορβηγίας, της Ουγγαρίας και της Σουηδίας.
Μινώταυρος

Γέννηση

Πριν ο Μίνωας γίνει βασιλιάς ζήτησε από το θεό Ποσειδώνα ένα σημάδι που να αποδεικνύει ότι αυτός, και όχι ο αδελφός του, έπρεπε να ανέβει στο θρόνο. Ο θεός έστειλε έναν όμορφο λευκό ταύρο και ζήτησε από το Μίνωα να θυσιάσει αυτόν τον ταύρο στον ίδιο. Ο Μίνωας όμως αντί για αυτόν θυσίασε έναν άλλο ταύρο, ελπίζοντας ότι ο θεός δε θα το προσέξει.
Ο Ποσειδώνας όμως κατάλαβε τι είχε γίνει, εξοργίστηκε, και έκανε τη γυναίκα του Μίνωα Πασιφάη να ερωτευτεί τον ταύρο. Η γυναίκα δεν μπορούσε να ικανοποιήσει το πάθος της και ζήτησε βοήθεια από το μηχανικό Δαίδαλο. Αυτός κατασκεύσε ένα κενό ομοίωμα αγελάδας, η Πασιφάη μπήκε μέσα σε αυτό και ο ταύρος ξεγελάστηκε και ζευγάρωσε μαζί της. Από την ένωση αυτή γεννήθηκε ο Μινώταυρος.
Ο Μίνωας, μετά από χρησμό που πήρε από το Μαντείο των Δελφών, ζήτησε από τον Δαίδαλο να φτιάξει ένα κτίσμα ώστε να κλειστεί μέσα ο Μινώταυρος, και αυτός κατασκεύασε το Λαβύρινθο.

Θανάτωση

Ο Μίνωας, για να τιμωρήσει τους Αθηναίους επειδή σκότωσαν τον γιο του Ανδρόγεω, κήρυξε πόλεμο στον οποίο νίκησε. Ως ποινή των Αθηναίων όρισε κάθε εννιά χρόνια εφτά νέοι Αθηναίοι και εφτά νέες Αθηναίες να στέλνονται στην Κρήτη και να κατασπαράζονται από τον Μινώταυρο μέσα στον Λαβύρινθο. Ο Θησέας αποφάσισε να σαλπάρει για την Κρήτη και να θέσει τέλος στη ντροπιαστική εισφορά σε αίμα. Πήρε τη θέση ενός από τους 7 νέους και απέπλευσε μαζί τους από το Φάληρο στις αρχές του μήνα Μουνιχιώνα. Στη Σαλαμίνα επέλεξε ως κυβερνήτη του πλοίου τον ικανότατο Ναυσίθοο και ως πρωρέα τον Φαίακα, αφού τότε οι Αθηναίοι δεν είχαν ακόμη ασχοληθεί με τη ναυτιλία. Καταπλέοντας στην Κρήτη γνώρισε την κόρη του Μίνωα, την Αριάδνη, και οι δύο νέοι ερωτεύτηκαν. Η Αριάδνη τον έβαλε να υποσχεθεί ότι θα την έπαιρνε στην πατρίδα του και θα την νυμφευόταν. Μετά, του έδωσε ένα κουβάρι κλωστή, τον «Μίτο της Αριάδνης», ώστε όταν ο Θησέας έμπαινε στον λαβύρινθο να το ξετυλίγει, για να μπορέσει έπειτα, αφού σκοτώσει τον Μινώταυρο, να βρει την έξοδο. Πράγματι, ο ήρωας στερέωσε τη μία άκρη στην είσοδο του δαιδαλώδους οικήματος, αναζήτησε, βρήκε και σκότωσε το τέρας, και ξανατυλίγοντας τον μίτο κατάφερε να βγει από τον Λαβύρινθο. Εκμεταλλευόμενοι το σκοτάδι της νύχτας, ο Θησέας, η Αριάδνη και οι υπόλοιποι νέοι δραπέτευσαν στο λιμάνι και πήραν με το πλοίο τους το ταξίδι της επιστροφής.

Ερμηνεία του μύθου

Σχετικά με το νόημα του μύθου του Μινώταυρου έχουν προταθεί διάφορες θεωρίες. Σύμφωνα με μία από αυτές, ο μύθος σχετίζεται με τους μύθους των Βάαλ και Μολώχ των Φοινίκων. Η θανάτωση του Μινώταυρου συμβολίζει την κατάργηση του βαρβαρικού έθιμου της ανθρωποθυσίας από τον περισσότερο προοδευμένο ελληνικό πολιτισμό. Μία άλλη θεωρία υποστηρίζει, ότι ο Μίνωας και ο Μινώταυρος δεν είναι παρά μορφές του ίδιου προσώπου και αντιπροσωπεύουν τον θεό Ήλιο. Ακόμη υπάρχει η άποψη, ότι ο μύθος της θανάτωσης του Μινώταυρου συμβολίζει την απελευθέρωση των Ελλήνων από την κυριαρχία της Μινωικής Κρήτης.